Για τη διάγνωση των αλλεργιών, οι αλλεργιολόγοι αρχικά ζητούν να ενημερωθούν από τον ασθενή τους για τα συμπτώματά του και πραγματοποιούν μια φυσική εξέταση. Ζητούν επίσης από τον ασθενή να κρατά ένα ημερολόγιο συμπτωμάτων, το οποίο εξετάζουν με προσοχή την επόμενη φορά, για να διαπιστώσουν τα πιθανά αίτια των συμπτωμάτων του. Σε περίπτωση τροφικής αλλεργίας, ο αλλεργιολόγος ζητά από τον ασθενή να κρατά λεπτομερή ημερολόγιο για τα τρόφιμα που καταναλώνει και δοκιμάζει τη διακοπή της ύποπτης τροφής για να διαπιστώσει αν τα συμπτώματά του μειώνονται ή υποχωρούν.  Επιπρόσθετα, ο αλλεργιολόγος στρέφεται σε μια σειρά από τεστ αλλεργίας, όπως τα ακόλουθα:  Δερματικό τεστ: Με το δερματικό τεστ εγχέεται στο δέρμα μια μικρή ποσότητα από πρωτεΐνες που υπάρχουν στα κοινά αλλεργιογόνα. Αν ο ασθενής είναι σε κάποια πρωτεΐνη αλλεργικός, τότε εμφανίζεται στο σημείο της ένεσης ένα μικρό εξόγκωμα.  Εξετάσεις αίματος: Η ειδική εξέταση αίματος IgE (sIgE), μετρά την ποσότητα των αντισωμάτων που προκαλούν αλλεργία στην κυκλοφορία του αίματος. Τα αντισώματα αυτά είναι γνωστά ως αντισώματα ανοσοσφαιρίνης Ε (IgE).